b'\n_START_ARTICLE_\nDe\xc5\xbeelna deska\n_START_PARAGRAPH_\nDe\xc5\xbeelna deska je naziv za evidenco o pravnem prometu z nepremi\xc4\x8dninami, ki se je uveljavila v habsbur\xc5\xa1kih dednih de\xc5\xbeelah v 18. stoletju (prej je to funkcijo delno opravljala imenjska knjiga), uporabljala pa se je do nastavitve nove zemlji\xc5\xa1ke knjige leta 1871. V evidenci so bila vodena zemlji\xc5\xa1ka gospostva, vodila pa se je na de\xc5\xbeelnem sodi\xc5\xa1\xc4\x8du vsake de\xc5\xbeele. De\xc5\xbeelni svobodniki so se zaradi odpora plemstva vodili posebej, v zemlji\xc5\xa1ki knjigi za de\xc5\xbeelne svodobnike.\n_START_SECTION_\nVsebina de\xc5\xbeelne deske\n_START_PARAGRAPH_\nDe\xc5\xbeelna deska se je vodila za zemlji\xc5\xa1ka gospostva, in je bila v najzgodnej\xc5\xa1i obliki kronolo\xc5\xa1ka zbirka listin, ki so bile urejene po kategorijah (kvaternih). Zaradi nepregledne ureditve so de\xc5\xbeelni deski leta 1833 dodali tudi glavno knjigo, v kateri je imela vsaka posest poseben vlo\xc5\xbeek. V glavni knjigi so se bele\xc5\xbeile spremembe na zemlji\xc5\xa1\xc4\x8dih, navezovala pa se je na kvaterne._NEWLINE_Z zemlji\xc5\xa1ko odvezo leta 1848 je de\xc5\xbeelna deska izgubila svoj pomen, vendar so v njej na Kranjskem \xc5\xa1e vse do leta 1935 bele\xc5\xbeili dominikalno (zemlji\xc5\xa1kogosposko) posest.'